สุดอาลัย! “สมนึก วิทยารักษ์สรรค์” จากไปแล้วอย่างสงบ ด้วยวัย 63 ปี
“สมนึก วิทยารักษ์สรรค์” ประธานกรรมการ หนังสือพิมพ์ “พิมพ์ไทยรายวัน” เสียชีวิตลงอย่างสงบหลังเข้ารับการรักษาอาการปอดติดเชื้อ ด้วยวัย 63 ปี
10 ก.พ. 2566

ผู้สื่อข่าวรายงาน วันนี้ (10 ก.พ. 66) เวลาประมาณ 03:00 น. นายสมนึก วิทยารักษ์สรรค์ ประธานกรรมการ หนังสือพิมพ์ “พิมพ์ไทยรายวัน” เสียชีวิตลงอย่างสงบ หลังจากเข้ารับการรักษาอาการปอดติดเชื้อ ณ โรงพยาบาลศิริราช ปิยมหาราชการุณย์ ตั้งแต่วันที่ 25 มกราคม 2566 สิริอายุ 63 ปี
ทั้งนี้ นายสมนึก เป็นผู้บุกเบิกกิจการ หนังสือพิมพ์ “พิมพ์ไทยรายวัน” ยุคใหม่ มาตั้งแต่ปี 2538 จนกระทั่งปัจจุบัน และถูกยกย่องให้เป็นผู้ที่อุทิศบำเพ็ญตน เป็นประโยชน์ให้สังคมและวงการสื่อสารมวลชน ตลอดจนให้ความช่วยเหลือสนับสนุนผู้คนในวงการสื่อสารมวลชนมาโดยตลอด
สำหรับกำหนดการบำเพ็ญกุศล ณ วัดธาตุทอง พระอารามหลวง ศาลา 10 เริ่มวันนี้ (10 ก.พ.) รดน้ำศพ เวลา 16:00น. และพิธีสวดพระอภิธรรมศพ เวลา 18:00น., วันที่ 11-12 ก.พ. พิธีสวดพระอภิธรรมศพ เวลา 18:30น., วันที่ 13-14 ก.พ. พิธีสวดพระอภิธรรมศพ จำนวน 2 รอบ เวลา 18:00น. และ 18:30น., วันที่ 15 ก.พ. พิธีกงเต๊ก เวลา 18:30น. และ วันที่ 16 ก.พ. พิธีฌาปนกิจเมรุหน้า เวลา 17:00 น.

 